Լաուրա Ռավետտո

Լաուրա Ռավետտո (, ), իտալացի քաղաքական գործիչ, Իտալիայի Պատգամավորների պալատի պատգամավոր «Առա՛ջ, Իտալիա՛» կուսակցությունից,  2010-2011 թվականներին՝ Իտալիայի Նախարարների խորհրդի աշխատակազմի քարտուղար՝ Սիլվիո Բեռլուսկոնիի կառավարության հետ կապերի գծով։

Կենսագրություն 
Ավարտել է Միլանի Սուրբ սիրտ կաթոլիկ համալսարանի «իրավագիտություն» ֆակուլտետը։ Նախքան քաղաքականություն մտնելը աշխատել է «Schering Plough» անդրազգային դեղագործական կորպորացիայի իտալական մասնաճյուղի իրավական հարցերի բաժնի տնօրեն։ 2006 թվականի մարտի 28-ին խորհրդարանական ընտրությունների արդյունքում Իտալիայի Պատգամավորների պալատի Լոմբարդիայի 4-րդ ընտրատարածքից Լաուրա Ռավետտոն ընտրվել է «Առա՛ջ, Իտալիա՛» կուսակցության ցուցակով, ընդգրկվել է «Առա՛ջ, Իտալիա՛» խորհրդարանական խմբակցությունում և 5–րդ հանձնաժողովում։ 2008 թվականի ապրիլի 29-ին վերընտրվել է «Ազատության ժողովուրդ» կուսակցությունից, նույն թվականին Կենտրոնական Եվրոպայի նախաձեռնությունում գլխավորել է Իտալիայի խորհրդարանական պատվիրակությունը։

2009 թվականի մարտի 27-ից 29-ը Հռոմում կայացած «Ազատության ժողովուրդ» կուսակցության հիմնադիր համագումարում Ռավետտոն նշանակվել է հասարակայնության հետ կապերի և կուսակցական գաղափարախոսության քարոզչության պատասխանատու։ 2009 թվականի ապրիլի 23-ին Հռոմում Պատգամավորների պալատի խոսնակ Ջանֆրանկո Ֆինին Ռավետտոյին Ռումինիայի հետ հարաբերությունների զարգացման խմբի ղեկավար է նշանակել Ռումինիայի խորհրդարանի պատգամավոր Ալմա Անաստասեի այցի կապակցությամբ։ Նույն թվականին նա «Ազատության ժողովուրդ» կուսակցությունից մասնակցել է  Իտալիայի հյուսիսարևմտյան շրջանի Եվրախորհրդարանի ընտրություններին։ Նա հավաքել է 7715 ձայն և չի անցել Եվրախորհրդարան։

2010 թվականի մարտի 1-ին Ռավետտոն նշանակվել է Սիլվիո Բեռլուսկոնիի չորրորդ կառավարության խորհրդարանի հետ կապերի բաժնի քարտուղար։ Պաշտոնավարման ժամկետն ավարտվել է 2011 թվականի նոյեմբերի 16-ին։

2013 թվականի մարտի 5-ին Ռավետտոն վերընտրվել է նույն «Ազատության ժողովուրդ» կուսակցության Լոմբարդիա շրջանի հերթական ընտրություններում։ 2013 թվականի նոյեմբերի 16-ից ընդգրկվել է «Առա՛ջ, Իտալիա՛» կուսակցությունում, որը ձևավորվել է «Ազատության ժողովրդի» փլուզումից հետո։  Խորհրդարանում զբաղեցնում են հետևյալ պաշտոնները՝
 2013 թվականի հոկտեմբերի 15-ից՝ Շենգենյան համաձայնագրի իրականացման վերահսկողության, Եվրոպոլի գործունեության դիտարկման, ներգաղթի կառավարման և վերահսկողության խորհրդարանական հանձնաժողովի նախագահ,
 2013 թվականի մայիսի 7-ից՝ 1-ին հանձնաժողովի անդամ, 
 2015 թվականի մարտի 20-ից՝ քաղաքացիների ընդունելության, նույնականացման և արտաքսման համակարգի, միգրանտների պահման պայմանների և հանրային ռեսուրսների օգտագործման հարցերով խորհրդարանական հանձնաժողովի անդամ։

Ամուսնացել է Դեմոկրատական կուսակցության պատգամավոր Դարիո Ջինեֆրայի հետ։

Ծանոթագրություններ

Արտաքին հղումներ 
 Անձնագիր Իտալիայի Պատգամավորների պալատի կայքում 

Իտալիայի կին քաղաքական գործիչներ